Miyan alayyahu
Miyan Alayyahu miya ce da ake dafawa don cin tuwo a Arewacin Najeriya galibi Hausawa, Yarabawa da ke zaune a wannan yanki suma suna yin kalar miyar don haɗata da wani nau'in abinci don aci. Anayin miyar da ganyen Alayyahu, shi Alayyahu wata tsiro ce daga cikin tsirrai waɗanda ake amfani dashi a matsayin cimaka. Manoma na noma Alayyahu kodai noman rani ko na damuna ta hanyar watsa shi a kwami (kwami wani abu ne manoma sukeyi wato kamar kewayen ƙasa sannan sai a watsa irin da ake so, wani mai kusurwa 4 wani kuma mai da'ira ne). Yanada sauƙin shirya kuma yanada ɗanɗano mai daɗi sosai. Wannan miyar tana ɗaya daga cikin kalar miyar da wasu daga cikin mutane a arewacin Najeriya suka fiso.

Yadda ake Miyar Alayyahu 

Abubuwan da za ki Bukata

Alayyahu

Tattasai

Attarugu

Albasa

Tumatiri

Maggi

Kayan kamshi (citta da tafarnuwa)

Naman Rago

Maggi star

Yadda ake Hadawa.

Ki wanke albasa ki yayyanka kanana tare da tumatiri, sai ki daura mai a wuta ki zuba su a ciki.

Ki yi jajjagen tarugu da tattasai da citta da tafarnuwa ki zuba, sai ki kawo naman ragonki ki zuba a ciki. Ki kawo maggi star ki zuba yadda zai ji, sai ki dan sa gishiri kadan.

Sai ki sa ruwa ba mai yawa ba ki rufe shi ki barshi.

Shi kuma alayyahu ki wanke tas, ki samo rariya ki zuba a ciki sai ki daura shi kan tukunyar naman ki rufe kamar za ki turara dambu har sai ya turara.

Naman ki kuma ya tsotse ruwa a lokacin, sai ki kawo alayyahu ki zuba, sai ki juya, ki bari na kamar minti biyu zai dan ciro ruwa sai ki kwashe.

Aci da tuwo ko da shinkafa.

Hikima cikin wasu abubuwa

Turara alayyahu na sashi yayi kore shar, sannan in kin zuba a girki baya buqatan sai ya dade.

Dadewar alayyahu a kan wuta shi ke kawo wa yayi baki ba  kyawun gani a ido.

Amfanin Miyar Alayyahu
Wannan ganye ya kunshi sunadaran gina jiki da inganta lafiyar dan Adam da suka hadar da; niacin, zinc, protein, folate, calcium, iron, beta-carotene, luthene, xanthene, chlorophynyll, magnesium, phosphorus, potassium, copper da kuma manganese. Masana kiwon lafiya suna shawartar al'umma da su yi riko da wannan ganye a mu'amalolinsu na yau da kullum da abinci, sakamakon wannan sunadarai da ya kunsa domin inganta lafiyar jiki da suka hadar da; 

1. Inganta karfin gani sakamakon sunadaran beta-carotene, luthene da xanthene. Wannan sunadarai su na kuma warkar da cututtukan idanu na dan Adam.

2. Sunadaran folate, potassium da antioxidants dake kunshe a cikin alayyahu su kan kawar da cutar kwalkwalwa da a turance ake kiranta Alzheimer's.

3. Kawar da cutar hawan jini tare da bude tashoshin da magudanan jini. Su na kuma kawar da cututtukan zuciya. 

4. Ganyen Alayyahu ya kunshi sunadaran vitamin K, manganese, zinc, copper, phosphorus da kuma magnesium da suke inganta karfin kashi na jikin dan Adam.

5. Kariya da kuma warkar da cutar gyambon ciki wato Ulcer. 

6. Sunadaran folate, tocopherol da kuma chlorophyllin su na warkar tare da bayar da kariya ga cutar daji musamman ta mama na mata da hanji na cikin dan Adam. 

7. Kare fatar dan Adam daga cututtuka.

Manazarta